
Τετάρτη, 19 Αυγούστου 2026
ΔΕΛΤΙΟ ΤΥΠΟΥ
Εκδήλωση πυρκαγιάς σε Τ/Χ στο Πόρτο Ράφτη – Θάνατος λουόμενης α.λ.σ. στη Σκάλα Κατερίνης – Θάνατος άνδρα στη Μύκονο – Θάνατος άνδρα στην Πάτρα  – Εντοπισμός και διάσωση 46 αλλοδαπών νότια της Γαύδου  – Τραυματισμός αλλοδαπού στην Κέρκυρα 
Τις μεσημβρινές ώρες σήμερα, ενημερώθηκε η Λιμενική Αρχή του Μαρκόπουλου για περιστατικό εκδήλωσης πυρκαγιάς σε ένα ταχύπλοο (Τ/Χ) σκάφος ελληνικής σημαίας, στη θαλάσσια περιοχή «ΑΥΛΑΚΙ» του Δήμου Μαρκόπουλου. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και το ιδιωτικό σκάφος «SEA SOS 1» Τ.Λ. 325. Το πλήρωμα του ΠΛΣ προέβη στην κατάσβεση της πυρκαγιάς και στην περισυλλογή του κυβερνήτη και μοναδικού επιβαίνοντα του Τ/Χ, ο οποίος, με τη συνδρομή του ”SEA SOS 1” μεταφέρθηκε στο λιμάνι του Πόρτο Ράφτη. Από εκεί, παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Αθηνών «Γ. ΓΕΝΝΗΜΑΤΑΣ», για παροχή ιατρικής περίθαλψης. Το Τ/Χ οδηγήθηκε στο λιμάνι του Πόρτο Ράφτη, με τη συνδρομή του «SEA SOS 1», ενώ στη συνέχεια ανελκύστηκε στην ξηρά, με μέριμνα του ιδιοκτήτη του. Προανάκριση διενεργείται από το Ά Λιμενικό Τμήμα Μαρκόπουλου του Κεντρικού Λιμεναρχείου Ραφήνας, ενώ από το συμβάν δεν παρατηρήθηκε θαλάσσια ρύπανση.
Διαθέσιμο φωτογραφικό υλικό έχει αναρτηθεί στο www.hcg.gr.
*****
Τις πρωινές ώρες σήμερα, ενημερώθηκε η Λιμενική Αρχή της Σκάλας Κατερίνης για την ύπαρξη μιας γυναίκας χωρίς τις αισθήσεις της, στη θαλάσσια περιοχή της παραλίας Κατερίνης Νομού Πιερίας. Στο σημείο μετέβησαν στελέχη του Λ.Σ.-ΕΛ.ΑΚΤ., όπου η γυναίκα είχε ανασυρθεί από λουόμενους και είχε λάβει τις πρώτες βοήθειες από ναυαγοσώστη της περιοχής, με αρνητικά αποτελέσματα. Η ανωτέρω παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κατερίνης, όπου διαπιστώθηκε ο θάνατός της. Πρόκειται για σορό αγνώστων λοιπών στοιχείων, ηλικίας περίπου 75-80 ετών. Από το Γ’ Λιμενικό Τμήμα Σκάλας Κατερίνης που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Θεσσαλονίκης. 
*****
Τις μεσημβρινές ώρες σήμερα, ενημερώθηκε το Λιμεναρχείο Μυκόνου ότι ένας 85χρονος ημεδαπός ανασύρθηκε χωρίς τις αισθήσεις του από τη θαλάσσια περιοχή Αγίας Άννας Καλαφάτη Μυκόνου. Ο άνδρας  διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Μυκόνου, όπου διαπιστώθηκε ο θάνατός του. Από τη Λιμενική Αρχή Μυκόνου που διενεργεί την προανάκριση, παραγγέλθηκε η διενέργεια νεκροψίας – νεκροτομής.
*****
Τις απογευματινές ώρες σήμερα, ενημερώθηκε η Λιμενική Αρχή της Πάτρας ότι ένας 73χρονος ημεδαπός είχε ανασυρθεί χωρίς τις αισθήσεις του από τη θαλάσσια περιοχή «ΤΕΡΨΙΘΕΑ» Πάτρας. Ο 73χρονος διακομίστηκε με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Πάτρας «ΠΑΝΑΓΙΑ Η ΒΟΗΘΕΙΑ», όπου διαπιστώθηκε ο θάνατός του. Από το Κεντρικό Λιμεναρχείο Πάτρας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών.
*****
Τις πρωινές ώρες σήμερα, ενημερώθηκε η Λιμενική Αρχή της Αγίας Γαλήνης για παροχή συνδρομής σε πνευστή λέμβο με αλλοδαπούς επιβαίνοντες, στη θαλάσσια περιοχή 39 ν.μ. νότια-νοτιοανατολικά της Γαύδου. Αμέσως, στην περιοχή μετέβη ένα Περιπολικό πλοίο (ΠΠΛΣ) Λ.Σ.-ΕΛ.ΑΚΤ., το οποίο εντόπισε τη λέμβο και περισυνέλεξε τους σαράντα έξι (46) αλλοδαπούς επιβαίνοντες (άνδρες). Οι αλλοδαποί μεταφέρθηκαν με ασφάλεια στο λιμάνι της Αγίας Γαλήνης και στη συνέχεια, οδηγήθηκαν με λεωφορείο σε χώρο φιλοξενίας στην Αγυιά Χανίων, συνοδεία στελεχών του Λιμενικού Σταθμού Αγίας Γαλήνης. Προανάκριση διενεργείται από το Κεντρικό Λιμεναρχείο Χανίων.

*****
Τις μεσημβρινές ώρες σήμερα, ενημερώθηκε η Λιμενική Αρχή της Κέρκυρας για τον τραυματισμό ενός 26χρονου αλλοδαπού λουόμενου (υπήκοου Ιταλίας) στη θαλάσσια περιοχή «ΚΑΝΑΛ ΝΤ’ ΑΜΟΥΡ» Σιδαρίου Κέρκυρας. Συγκεκριμένα, ο 26χρονος τραυματίστηκε μετά από βουτιά που επιχείρησε να πραγματοποιήσει από μεγάλο ύψος. Ο τραυματίας παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κέρκυρας, όπου παραμένει νοσηλευόμενος. 

